《次韵明仲游栖云阁》
宋代·刘子翚

溪山步步开图障，山影更随溪荡漾。
回环两县烟雨奇，一目尽奄长桥上。
乾枫枯柳澹不春，欢伯为解愁城屯。
书空咄咄亦良苦，抵掌呜呜聊任真。
山房竹阴生晚寂，客醉忘归主忘客。
沉机已寄谢安棋，逸兴何惭阮孚屐。
道人栖云乐其天，孰知为仙孰为禅。
定应风蜩足枯槁，绝胜磨蚁争回旋。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。